नई दिल्ली। सुप्रीम कोर्ट दरभंगाक पूर्व सासंद आ पूर्व रेलमंत्री ललित नारायण मिश्र हत्याकांड क ट्रायल पर रोक संबंधी याचिका पर सुनवाई करैत ओकरा अमान्य करबा स इनकार क देलक अछि। अदालत कहलक अछि जे केवल एहि आधार पर ट्रायल कए खत्म नहि कैल जा सकैत अछि जे मामला 37 साल पुरान अछि आ केस पर सुनवाई पूरा नहि भ सकल अछि।
 उल्लेखनीय अछि जे दो जनवरी 1975 कए बिहार क समस्तीपुर मे एकटा जनसभा क दौरान भेल बम विस्फोट क बाद तीन जनवरी कए दानापुर मे ललित नारायण मिश्र क इलाज क दौरन मौत भ गेल। तखन तत्कालीन प्रधानमंत्री इंदिरा गांधी कहने छलीह जे हुनकर हत्या क पाछु विदेशी हाथ अछि। भारत मे ललित बाबू क हत्या गांधी क बाद दोसर राजनीतिक हत्या मानल जाइत अछि। ललित बाबू क मौत क बाद राजनीति मे हुनक उत्तराधिकारी अनलाह हुनक छोट भाई जगन्नाथ मिश्र जिनका इंदिरा गांधी बिहार क मुख्यमंत्री बना देने छलथि।
 एहि मामला मे सीबीआई रंजन द्विवेदी क अलावा आनंदमार्ग क तीनटा सदस्य कए आरोपी बनेने अछि। जाहि मे स एकटा आरोपी क मृत्यु भ गेल। जाच ब्यूरो नवंबर, 1977 मे एहि मामला मे पटना क अदालत मे आरोप पत्र दाखिल केने छल, मुदा बाद मे 1979 मे सुप्रीम कोर्ट अटार्नी जनरल क आग्रह पर एहि मुकदमा कए दिल्ली क अदालत मे स्थानातरित क देलक। देशक इतिहास मे इ पहिल मामला छल जेकरा कोनो राज्य स बाहर सुनवाई लेल मंजूरी देल गेल। कोनो जांच एजेंसीक इतिहास मे इ सबस लंबा सुनवाई वाला मामला पहिने बनि चुकल अछि। कुल मिला कए इ मामला एतबा लंबा समय ल लेलक जे न्याय भेटलाक बावजूद ललित बाबूक परिवार, दरभंगा और बिहार संग अन्याय कहल जाएत। 